Alertă de vremea rea de la ANM
ANM anunță vremea rea până sâmbătă la ora 19:00. În celelalte regiuni ale țării se vor înregistra rafale de vânt, iar în București sunt posibile ploi.
„Local şi temporar, vântul va avea intensificări, cu rafale de 55…65 km/h. Temporar vor fi intensificări ale vântului şi în restul Munteniei şi în Moldova, precum şi în sudul şi estul Transilvaniei, cu viteze în general de 45…50 km/h”, a transmis ANM.
Tot până la aceeași oră, în București se vor înregistra înnorări temporare și posibile perioade cu averse slabe, iar vântul va fi moderat, cu intensificări în a doua parte a zilei, atingând viteze de până la 55 km/h în rafale. Temperatura maximă va fi de 21…23 de grade.
Cum va fi vremea de Paște
În această zi de sâmbătă, 4 mai, românii sunt avertizați de meteorologi să se pregătească pentru o vreme capricioasă, cu variații ale temperaturii și fenomene precum averse și descărcări electrice.
Cerul va fi variabil pe tot parcursul zilei, însă în sudul țării și parțial în vest și centrul acesteia, înnorările temporare vor fi accentuate. Aversele vor fi frecvente, în special în regiunile Banat, Oltenia, Muntenia și Dobrogea. În alte zone, precum Crișana și Transilvania, ploile vor fi mai izolate.
ANM a emis avertismente cu privire la cantitățile de apă care vor depăși punctiform 10…15 l/mp. Vântul va fi predominant slab și moderat, însă se vor înregistra intensificări temporare, în special în jumătatea de sud-est a țării, cu rafale ce pot atinge viteze de 45…55 km/h în unele regiuni.
Pe parcursul nopții, vântul va slăbi treptat în intensitate, iar cerul se va degaja în mare parte din țară, cu excepția regiunilor din sud-vest, unde înnorările vor persista în continuare.
Valorile termice vor fi în general apropiate de mediile climatologice, cu maxime cuprinse între 18 și 25 de grade Celsius, iar minime între 4 și 13 grade Celsius. În București, se vor înregistra înnorări temporare și perioade cu averse slabe, cu temperaturi maxime în jurul a 21…23 de grade Celsius și minime între 7…9 grade Celsius.
Cum va fi vremea la munte
Vremea la munte va fi variată. În masivele vestice, după prânz, se anunță averse însoțite de descărcări electrice, iar cantitățile de apă pot ajunge până la 15 litri pe metru pătrat. În restul zonelor montane, cerul va fi predominant senin sau parțial înnorat, însă vântul va fi mai intens în zona Carpaților de Curbură.
Vremea în Capitală și împrejurimi va fi variabilă. Cerul va fi temporar noros, iar în timpul zilei vor fi averse slabe însoțite de descărcări electrice. Vântul va sufla slab până la moderat, iar temperaturile vor atinge un maxim în jurul a 23 de grade Celsius, în timp ce minima se va situa în jurul a 9 grade Celsius.
Pe litoralul românesc, se anunță condiții mai puțin favorabile. Vor fi intervale de ploaie intermitente, iar vântul va sufla puternic, cu viteze de până la 60 km/h. Temperaturile vor fi mai scăzute, în jurul valorii de 17 grade Celsius în stațiuni. Apa mării va fi rece, înregistrând în jurul a 15 grade Celsius.